**О Б Р А З Л О Ж Е Њ Е**

**ПРЕДЛОГА ЗАКОНА О ИЗМЕНАМА И ДОПУНАМА ЗАКОНА О УЧЕНИЧКОМ И СТУДЕНТСКОМ СТАНДАРДУ**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о изменама и допунама Закона о ученичком и студентском стандарду садржан је у члану 97. тачка 10) Устава Републике Србије, према комe Република Србија уређује и обезбеђује систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

После осмогодишње примене Закона о ученичком и студентском стандарду („Службени гласник РС”, број 18/10 и 55/13) констатована је потреба да област ученичког и студентског стандарда, као пратећу делатност средњег и високог образовања, треба усагласити са новом усвојеном законском регулативом из области средњег и високог образовања. Осим наведеног, постоји потреба усаглашавања одредаба које се односе на захтеве у погледу стеченог образовања за директоре, васпитаче, стручне сараднике и инспекторе у Министарству, са Законом о високом образовању („Службени гласник РС” 88/17) и Уредбом о каталогу радних места у јавним службама и другим организацијама у јавном сектору („Службени гласник РС” 81/17, 6/18, 43/18).

Закон је неопходно усагласити са:

* Законом о основама система образовања и васпитања („Службени гласник РС” бр. 88/17 и 27/18), у даљем тексту: ЗОСОВ
* Законом о високом образовању („Службени гласник РС” бр. 88/17 и 27/18)
* Законом о дуалном образовању („Службени гласник РС” број 101/17)
* Законом о инспекцијском надзору („Службени гласник РС” бр. 36/15 и 44/18)
* Законом о просветној инспекцији („Службени гласник РС” број 27/18)

Закон је требало усагласити и са прописима у области заштите података о личности, у делу који се односи на евиденције.

Предлогом су прецизно наведени захтеви у погледу стеченог образовања за директоре, васпитаче, стручне сараднике и инспектора у Министарству, према прописима у области високог образовања, Законом о инспекцијском надзору и Уредбом о каталогу радних местау јавним службама и другим организацијама у јавном сектору („Службени гласник РС” 81/17, 6/18, 43/18).

Анализа примене Закона, пре свега остваривања права ученика и студената на смештај, исхрану, васпитни рад, одмор и опоравак, као и ученичке и студентске кредите и стипендије, показала је да је Закон у основи одговорио очекивањима која су постојала при његовом доношењу, а посебно јер су створени услови да се доношењем одговарајућих стандарда знатно побољшају услови смештаја и квалитета исхране у установама за смештај, исхрану, одмор и опоравак ученика и студената али да је за даље унапређивање система ученичког и студентског стандарда потребно извршити измену Закона, посебно у делу који се односи на увођење блажих критеријума за ученике и студенте из дуалног образовања, раздвајање обавеза и одговорности ученика и студената, увођење суспензије лиценце за васпитаче и стручне сараднике и редефинисање делатности студентског одмаралишта, како је Предлогом предложено.

Решења из Предлога закона треба да обезбеде постизање следећих циљева:

* + - јединствен и ефикасан систем пружања материјалне подршке ученицима и студентима (ученички и студентски кредити и стипендије), у зависности од постигнутог успеха и социјално-економског статуса породице ученика, односно студента, ради стварања услова за доступније, ефикасније и квалитетније образовање и васпитање и посебно подизање квалитета у области остваривања права на студентске стипендије;
    - подстицање развоја изузетно надарених ученика и студената за научни и уметнички рад; прецизни услови и поступак доделе стипендија за изузетно надарене ученике и студенте, уз поштовање добре праксе да се задрже одговарајући услови: изузетан успех у учењу, положени стандардизовани тестови и резултати на међународним и републичким такмичењима (само за ученике), како би ову престижну стипендију и на даље добијали само изузетно надарени ученици и студенти, као подршку за научни и уметнички рад;
    - стварање новог система у коме ће бити омогућено да најбољи студенти добију најбоље услове образовања и усавршавања, на начин што ће, на основу решења датих овим законом, право на ученички кредит имати искључиво студенти основних академских студија, односно студија првог степена образовања, док се право на кредит за студенте мастер академских студија, специјалистичких струковних студија и осталих студија другог степена високог образовања, укида и средства која би се користила у сврху исплате студентских кредита за студије другог степена високог образовања, у том случају, постала би намењена за студентске стипендије на мастер академским, специјалистичким струковним и осталим студијама другог степена, које у том случају добијају студенти који су током трајања основних академских студија испунили услове за добијање студентске стипендије. Разлог овако предложеног законског решења лежи у настојању да се студентима који су испуњавали услове за добијање студентске стипендије и примали наведене стипендије током основних академских студија, омогући добијање истих и током студија другог степена високог образовања, као и у томе да се, на овај начин, студенти у Републици Србији мотивишу да постижу што боље резултате и тако омогуће себи најповољније услове студирања у својој земљи. Остали студенти, који не испуњавају наведене услове, према предложеном законском решењу, имаће право на студентски кредит током трајања студија првог степена, али не и током трјања студија другог степена. Разлог оваквог решења, поред свега горе наведеног, јесте и у томе што су студије првог степена високог образовања у Републици Србији, довољан услов да би се засновао радни однос са високим образовањем, те, према томе, студенти који заврше студије првог степена високог образовања, имају потребан услов да заснују радни однос са високим образовањем и уколико не испуњавају услов за студентску стипендију на студијама другог степена, немају право ни на студентски кредит на овим студијама, већ други степен студија, у том случају, финансирају из сопственихсредстава;
    - привлачење у систем ученика и студената из дуалног образовања, обезбеђивањем повољнијих услова у коришћењу права на исхрану и смештај у установама ученичког и студентског стандарда;
    - када је у питању област дуалног образовања, као и дефинисање услова за остваривање права на ученичке и студенстке кредите и стипендије, наведена законска решења предложена су, управо у циљу омогућавања најбољим ученицима и студентима да под најповољнијим условима стекну образовање у својој земљи, као и да им се након тога омогући запослење у својој земљи, након школовања, односно, завршетка студија, како би се, на тај начин спречио, све учесталији одлазак најбољих потенцијалних кадрова из земље у иностранство и како би се најбољи ученици, односно студети мотивисали да остану да живе и раде у својој земљи.
    - редефинисање делатности одмаралишта, у складу са постојећим потребама ученичке и студентске популације за неформалним образовањем и усавршавањем, кроз семинаре, обуке, конференције и др.;
    - изједначавање права и обавеза ученика у школама, школама са домом и домовима ученика;
    - контрола и рационално коришћење буџетских средстава која су намењена за материјалну подршку ученицима и студентима (накнаде за социјалну заштиту);
    - заштита података о личности у складу са постигнутим стандардима, односно начелима према прописима којима се уређује заштита података о личности;
    - укључивање евиденција из области ученичког и студентског стандарда у јединствени информациони систем просвете у надлежности Министарства;
    - усаглашеност захтева у погледу стеченог образовања за директоре, васпитаче, стручне сараднике и инспекторе у Министарству са новом законском регулативом

*Исхрана и смештај ученика и студената*

Осетљиве друштвене категорије подразумевале су, поред осталих и категорију дефицитарног занимања. Предлогом закона предлаже се, уместо дефицитарног занимања, увођење појма ученика и студента из дуалног образовања, што се дефинише Законом о дуалном образовању. Ово значи да би се блажи критеријуми у остваривању права на смештај и исхрану односили на наведене ученике и студенте.

Поред наведеног, када су у питању дефицитарна занимања, односно недостајући наставнички кадрови, у циљу превазилажења нестручно заступљене наставе, као и нестручно заступљених кадрова, новим законским решењима предвиђено је право министра да утврди ближе услове и критеријуме за утврђивање редоследа, начин остваривања права на ученичку, односно студентску стипендију и начин вођења евиденције о одобреним стипендијама и када су у питању наведена занимања, односно када су у питању занимања од нарочитог значаја за одређену школску годину.

*Обавезе и одговорности ученика и студената*

Обавезе и одговорности ученика и студената се раздвајају у складу са законским решењима из ЗОСОВ-а. Такође, проширује се одговорност родитеља према установи.

*Одмор и додатне активности*

Уместо одмор и опоравак ученика и студената предлаже се увођење одмора и додатних активности, које се односе на културне, уметничке, спортско- рекреативне, информисање и активности из области неформалног образовања.

*Студентске стипендије*

Праћењем реализације конкурса за доделу студентских стипендија за период 2013-2017. година, са условом од просечне оцене 9,00, уочено је заустављање тренда раста броја стипендија на око 9000 студената годишње.

Ради заштите материјалног положаја студената који постижу високе резултате у току студија, остало је решење за студентски кредит, тако да је просечна оцена најмање 8,50 и даље услов за ослобађање од отплате добијеног студентског кредита.

*Стипендије за изузетно надарене ученике и студенте*

Осим редовних стипендија, у систему ученичког и студентског стандарда постоји традиција доделе стипендија за изузетно надарене ученике и студенте.

Према решењима из Предлога закона, предлаже се да предлог ранг листе, коначну ранг листу и предлог одлуке о додели стипендије за изузетно надарене ученике и студенте, утврђује комисија коју именује министар, коју чине представници Министарства.

Према досадашњој пракси, до 2017. године министарство надлежно за послове образовање годишње је одобравало око 610 нових стипендија за изузетно надарене ученике и студенте (око 360 за студенте и око 250 за ученике), а коришћења стипендије продужавало је око 300 корисника.

Законом је било предвиђено да право на стипендију за изузетно надарене ученике имају одлични ученици средњих школа који освоје једно од прва три места на одговарајућем такмичењу и студенти који су током студирања остварили просечну оцену најмање 9,00 и нису губили ниједну годину. Ученици и студенти имали су обавезу да положе стандардизоване тестове, осим ученика и студената уметничких школа и академија који нису на теоретском одсеку.

Код предлагања нових решења за студентску стипендију и стипендију за изузетно надарене ученике и студенте водило се рачуна о досадашњој доброј пракси и мотивацији ученика и студената да постизањем одговарајућег успеха у току школовања обезбеде одговарајућу материјалну подршку. Ученички и студентски кредит користи највећи број ученика и студената, а износ кредита се утврђује према износу учешћа ученика и студента у цени смештаја и исхране; висина ученичке и студентске стипендије утврђује се најмање у износу ученичког и студентског кредита; а висину стипендије за изузетно надарене ученике и студенте треба да утврђује министар и може се очекивати да ће њихов износ у постојећим условима обезбедити знатно побољшање услова за даљи рад и развој ученика и студената.

*Лиценце васпитача и стручних сарадника*

Важећи Закон прописује само одузимање лиценце, док се Предлогом закона предвиђа и суспензија лиценце васпитача и стручног сарадника, у складу са ЗОСОВ-ом.

*Инспекцијски надзор*

Предлогом закона прецизирају се услови за инспектора у Министарству, који врши инспекцијски надзор у установама ученичког и студентског стандарда, а у складу са Законом о инспекцијском надзору и Законом о просветној инспекцији.

Напомињемо да су установе ученичког и студентског стандарда, почев од фебруара 2018. године, активно предлагале измене и допуне овог закона у складу са постојећом позитивном праксом и да је највећи део предложених предлога узет у обзир приликом израде Предлога закона. Посебне консултације обављене су са највећим установама система – Студентским центром Београд, Домом ученика средњих школа Београд и Студентским одмаралиштем Београд, као и са представницима студентског парламента Универзитета у Београду.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

Чланом 1. Предлога закона ближе су одређена права ученика у области ученичког и студентског стандарда из члана 3. став 1. тач. 5) и 6) Закона о ученичком и студентском стандарду (у даљем тексту: Закон): реч опоравак се брише, док су у тачки 6) детаљније дефинисане додатне активности, односно, поред наведених активности, додате су и активности из области неформалног образовања. У ставу 2. тачка 6) истог члана Закона, реч опоравак се брише, а наведене додатне активности, такође су дефинисане и у тачки 7) истог става наведеног члана Закона. Предлог да се реч: „опоравак“ обрише, произлази из чињенице, да се у досадашњој пракси под речју: „одмор“ која је такође садржана у наведеном члану Закона, подразумева и реч опоравак, те да је стога одмор шири појам, који подразумева и опоравак, док се под додатним активностима подразумевају: културне, уметничке, спортске, рекреативне активности, информисање и активности из неформалног образовања. Када је реч о активностима из неформалног образовања, оне ће бити ближе одређене на основу правилника, односно ближих услова које ће у вези са наведеним накнадно прописати министар. У досадашњој пракси установа ученичког и студентског стандарда организовале су се едукативне активности ван формалног образовног система, који подразумева ЗОСОВ, те су стога наведене активности, према Предлогу закона о изменама и допунама Закона о ученичком и студентском стандарду дефинисане као активности из неформалног образовања.

Члан 2. Предлога закона се односи на опште услове за остваривање права у области ученичког и студентског стандарда. Наиме, дата је боља формулација члана 4. став 2. важећег текста Закона која се односи на студенте високошколских установа чији је оснивач Република Србија, аутономна покрајина или јединица локалне самоуправе, који су уписани први пут у текућој школској години на студије првог, другог или трећег степена, чије се школовање финансира из буџета Републике Србије и који имају држављанство Републике Србије.

Чланом 3. Предлога закона дата је боља формулација члана 10. став 1. важећег текста Закона којим је прописано право на студентски кредит.

Члан 4. Предлога закона односи се на допуну члана 11. тако што се после става 7. додаје нови став 8. којим су ближе утврђени услови за конкурс за доделу стипендија. Наведени услови односе се и на недостајућа занимања која би се разликовала од једне до друге школске године, односно за која би се сваке школске године вршила процена – која су то занимања потребна у датим околностима – а лица која би се школовала за те недостајуће струке и која би испунила одговарајуће прописане услове, стекла би право на стипендију, која би представљала подршку управо оним ученицима, односно студентима који су се определили за занимања која су у пракси заступљена у недовољном обиму, у односу на потребе струке и друштва у целини. Имајући у виду да се прилике и околности у држави и друштву временом мењају, долази и до промена у погледу занимања за којима настаје потреба из године у годину и управо из тог разллога, појам недостајућих занимања није могуће прецизно одредити Законом, већ ће она за сваку школску годину бити ближе одређена на основу правилника, односно подзаконских аката које ће за сваку наредну годину у складу са датим околностима и потребама, донети министар.

Члан 5. Предлога закона односи се на измену члана 11а Закона којим је прописано право на стипендију за изузетно надарене ученике и студенте.

Чланом 6. Предлога закона мења се члан 12. Закона којим је прописано право ученика и студената на одмор и опоравак, на начин да је реч: „опоравак” замењена речима: „додатне активности”, и прецизиран је начин остваривања права.

Чланом 7. Предлога закона, извршена је допуна члана 13. став 2. Закона, која се односи на републичку домијаду.

Члановима 8-11. Предлога закона, регулисана је одговорност ученика и студената на начин што је, за разлику од важећег текста одвојена одговорност ученика од одговорности студената. Смисао одвајања одговорности ученика од одговорности студената лежи у различитом основу саме одговорности за кршење забрана прописаних Законом. Ученици су малолетна лица и одговарају по основу дисциплинске одговорности и санкције за њихово непримерено понашање сносе њихови родитељи, односно старатељи, док су студенти пунолетна лица и санкционишу се на основу одредаба прописаних Кривичним закоником Републике Србије.

Чланом 12. Предлога закона извршена је измена и допуна члана 19. став 1. која се односи на додатне активности.

Чланом 13. Предлога закона извршена је измена члана 20. важећег закона, који се односи на делатност установа за смештај и исхрану. Додат је нови став који дефинише ученички центар: „Ученички центар је установа која обезбеђује смештај, исхрану, васпитни рад и одмор са ученицима.”

Члановима 14. и 15. Предлога закона измењени су чл. 21. и 26. Закона, који се односе на делатност одмаралишта и услове за оснивање, почетак рада и обављање делатности: реч: „опоравак” замењује се речима: „додатне активности”.

Чланом 16. Предлога закона извшене су измене и допуне члана 30. Закона којим је прописана надлежност органа који врши инспекцијски надзор, као и доношење и изрицање привремених мера од стране овог органа, на основу којих се установи забрањује вршење делатности у случају незаконитости и неправилности у вези са радом установе, у складу са решењима прописаним Законом о инспекцијском надзору.

У члану 18. Предлога закона извршена је измена тј. допуна члана 41. ст. 4. и 5. Закона којим се прописује програм васпитног рада у установама ученичког стандарда: додата је нова реч: „исходи”, тако да би измењени став гласио: „Програмом васпитног рада утврђују се: циљеви, задаци, исходи, врсте, трајање и облици рада и друга питања од значаја за васпитни рад.”

Члан 18. Предлога закона односи се на измене у погледу вођења евиденција, а што је прописано чланом 45. важећег закона. Измена се односи на прецизирање обавезе установа да евиденцију воде у писменој или електронској форми и да податке уписане у евиденцију, према потреби, достављају Министарству. Осим тога, установе ученичког и студентског стандарда дужне су да воде књигу домаћих гостију и књигу страних гостију, у складу са законом којим се уређују услови за улазак, кретање, боравак и враћање странаца.

Чланом 19. Предлога закона извршена је измена члана 45б став 1. који се односи на податке о установи, у складу са предлозима које су Министарству доставиле установе ученичког и студентског стандарда, у складу са постојећом позитивном праксом.

Чланом 20. Предлога закона извршена је измена члана 45е став 2, у складу са предлозима које су Министарству доставиле установе ученичког и студентског стандарда, у складу са постојећом позитивном праксом.

Чланом 21. Предлога закона извршена је измена члана 47. став 2. у складу са предлозима које су Министарству доставиле установе ученичког и студентског стандарда, у складу са постојећом позитивном праксом.

Чланом 22. Предлога закона извршена је измена члана 53. Закона, односно усклађена је одредба којом су прописани услови за обављање послова директора установе са одредбама Закона о високом образовању, којим се прописују наведени услови.

Чланом 23. Предлога закона извршена је допуна Закона, тако што је после члана 59. Закона додат члан 59а којим је прописан састав и именовање чланова стручног актива установе, као и тимови које образује директор установе, а у складу са решењима донетим у важећем тексту ЗОСОВ.

Чланом 24. извршена је допуна члана 60. Закона који се односи на запослене у установи.

Чланом 25. Предлога закона, извршена је допуна Закона чланом 60а, који се односи на радна места здравствене струке у установама стандарда.

Чланом 26. Предлога закона извршена је измена члана 61. став 2. којим је прописано ноћно дежурство, имајући у виду да се у установи обезбеђује васпитни рад у току дана, као и ноћно дежурство.

У члану 27. Предлога закона извршена је измена члана 65. став 2. Закона, у складу са решењима у вези са издавањем лиценце и вођењем регистра запослених, датим у ЗОСОВ.

Члановима 28, 29. и 30. Предлога закона извршено је усклађивање одредаба Закона о ученичком и студентском стандарду (измена члана 67, допуна чланом 67а и измена члана 68. Закона) са одредбама ЗОСОВ, које се односе на суспензију и одузимање лиценце васпитачу и стручном сараднику, као и на стручно усавршавање и професионални развој васпитача и стручног сарадника.

Чланом 31. Предлога закона извршена је допуна члана 69. став 1. Закона, у складу са важећим правним системом и предлозима које су Министарству доставиле установе ученичког и студентског стандарда, у складу са постојећом позитивном праксом.

Чланом 32. Предлога закона извршена је допуна Закона – додат је нови члан 91а, који упућује на нови закон о инспекцијском надзору, кад је у питању одређивање ближих услова за рад просветног инспектора.

Чланом 33. Предлога закона извршена је измена члана 93. став 2. Закона, која се односи на овлашћења и рад просветног саветника, у складу са решењима датим у важећем тексту ЗОСОВ.

Измена предложена у члану 34. Предлога закона последица је новог уређивања материје одузимања лиценце, тј. измена предвиђених у чл. 28. и 29. Предлога закона.

Чланом 35. Предлога закона извршена је допуна Закона новим чланом 96а, којим је прописана новчана казна за родитеље који неодговорно поступају, односно не извршавају обавезе из члана 15а став 1. Закона, а на основу предлога које су Министарству доставиле установе ученичког и студентског стандарда, у складу са постојећом позитивном праксом.

Члановима 36 и 37. Предлога закона уређен је прелазни режим, односно утврђен рок за доношење програм васпитног рада, који је везан за доношење основа васпитног програма од стране министра, у складу са новим решењима из ЗОСОВ-а, и одређен је рок за доношење подзаконских аката.

Члан 38. Предлога закона уређује ступање закона на снагу.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона није потребно обезбедити додатна средства у буџету Републике Србије.